Lene Fauerby

Illustreret af Craig Stephens

(Læseprøve)

Gyldendal

I bus til Sverige

Mads skal på koloni til Sverige med skolen.

De skal to klasser af sted.

4. a fra Mads’ skole og en 4. klasse fra en skole, som Mads ikke kender.

De skal køre i bus hele vejen.

Der er et mylder rundt om bussen.

Alle skal have anbragt deres tasker.

Mads siger farvel til sin mor. Så løber han ind i bussen.

Langt nede sidder Jonas og vinker.

Han har holdt en plads til ham.

„Super!“ siger Mads og dumper ned ved siden af Jonas.

Så kører bussen.

Hele dagen.

Mads ser ud ad ruden.

Man kan godt se, at det er et andet land.

Husene er af træ og ligner slet ikke danske huse. Og der er klipper langs vejen.

Den sidste time kører de i en tæt skov.

Mads bliver svimmel af at sidde og se på alle de træer.

Det ser ud, som om den skov aldrig vil få en ende.

Endelig sker der noget.

Skoven åbner sig længere fremme.

„Nu er vi der næsten,“ siger en af de voksne.

„Hurra!“ råber de alle sammen.

I det samme hiver Jonas Mads i ærmet og peger ind i skoven.

„Hej, så du det?“

Mads kigger.

„Nej. Hvad var det?“

„Det var to piger!“ siger Jonas. „De løb om bag det store træ dér!“

Jonas peger, men bussen er allerede forbi.

„Det var da sært!“ siger Mads. „Der skulle ikke være andre end os her på kolonien. Tror du ikke, at du har set forkert?“

Jonas ryster på hovedet.

„Nej, jeg så dem! Helt sikkert! De havde langt, sort hår. Det så ud, som om de gemte sig.“

Så åbner skoven sig til en stor plads med grus og græs. Det svenske flag ser flot ud på flagstangen.

Det er her, de skal være.

Der er tre store hytter af træ.

Det ser rigtig rart ud.

Mads og Jonas glemmer alt om de to piger i skoven.

Bussen standser ved den første hytte.

Alle børn går ud.

Chaufføren hiver deres tasker ud af bussen. Så kører han igen med et højt dyt til farvel.

„Drengene skal bo i den første hytte! Pigerne i den anden!“ råber en af de voksne. „I hytten længst væk skal vi spise og hygge os.“

Mads og Jonas finder deres tasker.

Så løber de, alt hvad de kan hen mod drengenes hytte.

Per står i døren.

Han er den bedste lærer.

Han er altid så skæg, og så gider han godt fjolle.

Et farligt rolle-spil I (Læseprøve)

Lene Fauerby

Læsepædagogisk bearbejdelse: Hanne Leth

Illustrator: Craig Stephens

Forlagsredaktion: Lise Jæger

1. e-bogsudgave 2017

ISBN 978-87-62-51345-7

© Lene Fauerby & Gyldendal 2017

Gul Dingo findes i 3 sværhedsgrader:

• | Let
•• | Middel
••• | Svær

Denne bog er en Gul Dingo ••

Lix: 12 (Ml 6,5 + Lo 5,9)

Denne bog er beskyttet af lov om ophavsret
Kopiering til andet end personlig brug må kun ske efter aftale med forlag og forfatter

www.gyldendal.dk/uddannelse